Cꞌjaraꞌ xba chic Jesús pjupraj mar rxin Galilea,
y nbixa tzra chkaꞌ mar Tiberias.
Congan e qꞌuiy wnak xetreꞌa tzrij rmal nmak tak milagro jxuban chquewech com ecꞌola jeꞌ yuw-iꞌ xerchumsaj.
Xojteꞌa chwech jun jyuꞌ y xuwil jun rcꞌolibal,
tzraꞌ xetzꞌbeꞌ waꞌ e rexbil rdiscípulo.
Y jaraꞌ kꞌij xyamer nimkꞌij pascua je ncꞌuꞌla cmal aj Israel.
Jaꞌ Jesús tak xutzꞌet che congan wnak xeꞌekaja ruqꞌuin xbij tzra Felipe:
—¿Abar nkalokꞌ waꞌ queway j-eꞌ laꞌ wnak?
Caraꞌ xcꞌaxaj Jesús tzra Felipe perc jaꞌ nrajoꞌ nrutkij nak nuchꞌob Felipe,
com Jesús rutkin chic nak xtuban tak xtuyaꞌ queway wnak.
Jaꞌ Felipe xbij:
—Per wext cꞌola c-eꞌ cient denario way majoꞌn nqueruban ta xtquetaj ta jchꞌap chejujnel.
Cꞌola jun discípulo rubiꞌ Andrés,
arjaꞌ rchꞌalal Simón Pedro,
cawra xbij tzra Jesús:
—Cꞌo jun chꞌit alaꞌ waweꞌ ra,
cꞌola j-oꞌ rkan xquelway ruqꞌuin,
cebada ocnak,
y c-eꞌ rkan chꞌtak chꞌuꞌ.
¿Nqueruban cꞌalaꞌ che conjelal wnak?
Congan e qꞌuiy.
Jaꞌ Jesús xbij chca rdiscípulo:
—Queꞌetzꞌubaꞌ conjelal wnak.
Com chpam jaraꞌ lwar abar ecꞌo waꞌ congan wen kꞌayis abar nquetzꞌbeꞌ waꞌ chpam.
Y conjelal wnak xetzꞌbeꞌa,
ecꞌo lalaꞌ e j-oꞌ mil xqueyon ach-iꞌ.
Jaꞌ Jesús xucꞌom xquelway,
xmeltioxij tzra Dios y xujach chca rdiscípulo.
J-eꞌ cꞌa rdiscípulo xquemaj rjachic chca conjelal wnak je etzꞌbula y caraꞌ xqueban tzra chꞌuꞌ chkaꞌ.
Y jeꞌ wnak xquetaj ajniꞌ xcajoꞌ y congan xnoja quepam.
Tak xecꞌchoja w-im cmal conjelal wnak xnoja quepam y Jesús cawra xbij chca rdiscípulo:
—Temloꞌ ruchiꞌ njelal je xcoltaj cana,
mtenwajoꞌ ntzꞌilosa.
J-eꞌ cꞌa rdiscípulo xquemaj rmolic njelal.
Tak xmoltaja cmal xuban cꞌa cbeljuj chquech y congan xnoja che cbeljuj.
Jaraꞌ xcoltaj cana tzra j-oꞌ rkan xquelway y c-eꞌ rkan chꞌuꞌ je mxecwin ta j-eꞌ wnak xquetaj.
J-eꞌ wnak tak xquetzꞌet milagro jxuban Jesús chquewech cawrara xecbij:
—Jala acha ne ktzij waꞌ jun profeta rxin Dios jtzꞌiban cana chpam rtzojbal Dios che npe na.
Jaꞌ Jesús xchꞌobtaja rmal che j-eꞌ ncajoꞌ nquecsaj pors rey pquewáꞌ rmal cꞌaraꞌ xel ela abar tzraꞌ cꞌo waꞌ y xba ruyon pe rwáꞌ jun jyuꞌ y tzraꞌ xecꞌjeꞌ waꞌ.